Szép szülöttim...
Szép szülöttim, fényes képzemények,
Hova lettek, mely vidékre tértek!
Kérdezem a hervadó virágtól,
Hulló lombtól, költöző madártól.

Itt maradtam pusztán, megvetetten,
Eső suhog, vad szél zúg megettem.
Lombtalan fát ablakomhoz vágja,
Búsan zörög össze minden ága.

Én is megyek, itt csak bánat érne!
Felülök az ördög szekerére,
S találkozunk tán egy szebb vidéken,
Szép szülöttim, fényes képzeményem!

versek